钦定古今图书集成/理学汇编/学行典/第093卷 > 朱子全书二 > 《答吕伯恭》
## 钦定古今图书集成/理学汇编/学行典/第093卷 > 朱子全书二 > 《答吕伯恭》

闻令诸生读《左氏》及诸贤奏疏，至于诸经、《论》《孟》，则恐
学者徒务空言，而不以告也。若果如此，则恐未安。盖
为学之序，为己而后可以及人，达理然后可以制事。
故程夫子教人先读《论》《孟》，次及诸经，然后看史，其序
不可乱也。若恐其徒务空言，但当就《论》《孟》经书中教
以躬行之意，庶不相远。至于《左氏》奏疏之言，则皆时
事利害，而非学者切身之急务也。其为空言，亦益甚
矣。而欲使之从事其闲，而得躬行之实，不亦背驰之
甚乎！